O‘zSSJ Avtomobil transporti vazirligi to‘g‘risidagi nizomni tasdiqlash haqida

Vazirlar Mahkamasi qaror qiladi:
 1. O‘zSSJ Avtomobil transporti vazirligi to‘g‘risidagi ilova qilinayotgan Nizom tasdiqlansin.
 2. O‘zbekiston SSR Ministrlar Sovetining “O‘zbekiston SSR Avtomobil transporti ministrligi to‘g‘risidagi Nizomni tasdiqlash haqida” 1989-yil 3-noyabrdagi 359-son qarori (O‘zSSR QT, 1989-y., 11-son, 30-modda) o‘z kuchini yo‘qotgan deb hisoblansin.
 1. O‘zSSJ Avtomobil transporti vazirligi O‘zbekiston SSJning umumiy foydalanishdagi avtomobil transporti davlat boshqaruvi organi hisoblanadi va o‘z faoliyatida bevosita O‘zbekiston SSJ Prezidenti huzuridagi Vazirlar Mahkamasiga bo‘ysunadi.
 O‘zSSJ Avtomobil transporti vazirligi umumiy foydalanishdagi avtomobil transportiga rahbarlikni va uni muvofiqlashtirishni amalga oshiradi, uning ishini yanada rivojlantirish va takomillashtirishni ta’minlaydi, yuklarni tashishni, shu jumladan, shaharlararo yuklarni tashishni, shaharlarda, shaharlar o‘rtasida, boshqa aholi punktlarida va qishloqlarda yuk tashishni, yo‘lovchilar tashishni, xalqaro yuk tashish va aholiga, xalq xo‘jaligi korxonalari va tashkilotlariga transport-ekspeditsiya xizmati ko‘rsatishni tashkil etadi va amalga oshiradi.
 2. O‘zSSJ Avtomobil transporti vazirligi o‘ziga bo‘ysunuvchi ishlab chiqarish va ilmiy-ishlab chiqarish birlashmalari, konsernlar, korxonalar, “O‘zavtoqurilish” tresti, malaka oshirish bosh instituti, “Madina” reklama-axborot firmasi va boshqa korxonalar hamda tashkilotlar (bundan keyin matn bo‘yicha “birlashmalar, korxonalar, tashkilotlar”) bilan birgalikda vazirlikning yagona tizimini tashkil etadi.
 3. O‘zSSJ Avtomobil transporti vazirligi o‘z faoliyatini to‘la xo‘jalik hisobi, o‘zini o‘zi mablag‘ bilan ta’minlash va o‘z vakolati doirasida o‘zini o‘zi boshqarish prinsiplari asosida tashkil etadi.
 4. O‘zSSJ Avtomobil transporti vazirligi o‘z faoliyatida quyidagilarni ta’minlaydi:
 xalq xo‘jaligi va aholining avtomobillarda yuk tashishga bo‘lgan ehtiyojlarini eng to‘la qondirish uchun umumiy foydalanishdagi avtomobil transportini butun choralar bilan rivojlantirishni;
 shartnoma majburiyatlarining bajarilishini va davlat intizomini;
 mehnat jamoalarining tashabbus va omilkorlik ko‘rsatishlarini, birlashmalar, korxonalar va tashkilotlarning xo‘jalik jihatdan mustaqilliklarini rivojlantirish, xo‘jalik hisobi va o‘zini o‘zi mablag‘ bilan ta’minlash prinsiplaridan butun choralar bilan foydalanish uchun sharoitlar yaratishni;
 mulkchilikning turli ko‘rinishlariga asoslangan ishlab chiqarish-xo‘jalik faoliyatining ilg‘or shakllarini rivojlantirishni;
 asosiy ishlab chiqarish fondlari va oborot mablag‘laridan, shuningdek, ishlab chiqarish, mehnat va boshqaruv, ish haqi, xo‘jalik hisobining asosiy elementlaridan biri bo‘lgan rag‘batlantirish tizimidan samarali foydalanishni;
 tarmoqning yirik muammolarini va umumiy foydalanishdagi avtomobil transportini ustun darajada rivojlantirishni ta’minlovchi ilmiy asoslangan investitsiya siyosatini o‘tkazishni;
 fan-texnika taraqqiyoti yutuqlarini joriy etish va tarmoq fanining samaradorligini oshirishni, ishlab chiqarilayotgan mahsulot sifatining yuqori bo‘lishini va raqobat qila olishini ta’minlovchi yangi texnikani, yuqori samarali texnologiyani, materiallar va boshqa texnika yangiliklarini ishlab chiqish va ulardan keng foydalanishni;
 tarmoq darajasida ijtimoiy himoyalanganlik bo‘yicha chora-tadbirlar ishlab chiqishni va amalga oshirishni, tarmoq xodimlarining mehnat va turmush sharoitlarini yaxshilashni, ularning moddiy va ma’naviy ehtiyojlarini yanada to‘laroq qondirish masalalarini kompleks ravishda hal qilishni;
 avtotransportda xavfsiz va sog‘lom mehnat sharoitlarining sifat jihatdan yangi bosqichiga o‘tishni va ishlab chiqarishdagi baxtsiz hodisalarni iloji boricha kamaytirishni;
 umumiy foydalanishdagi avtomobil transportida yo‘l harakati xavfsizligini yuqori darajada tutishni;
 birlashmalar, korxonalar va tashkilotlar uchun faol kadrlar siyosati olib borilishini, kadrlarning malakasini oshirish, ularni tayyorlash va qayta tayyorlashning samarali tizimini qo‘llashni;
 tabiiy boyliklarni tejab-tergab sarflash, tabiatga ehtiyotkorlik bilan munosabatda bo‘lish, resurslarni tejash yuzasidan katta ishlar olib borish va ikkilamchi resurslardan samarali foydalanishni.
 5. O‘zSSJ Avtomobil transporti vazirligi tarmoq korxonalarining mol-mulkini boshqaruvchi, davlat tomonidan vakil qilingan organ hisoblanadi, u O‘zbekiston SSJda avtomobilda yuk va yo‘lovchilar tashish uchun litsenziyalar berish huquqiga ega, belgilangan tartibda mulkchilikning turli shakllari asosida korxonalarni davlat tasarrufidan chiqarish va xususiylashtirish to‘g‘risida qarorlar qabul qiladi.
 6. O‘zSSJ Avtomobil transporti vazirligi birlashmalar, korxonalar va tashkilotlarga rahbarlik qiladi va ularning faoliyatini muvofiqlashtiradi, bunda vazirlik ularning “O‘zbekiston SSJdagi korxonalar to‘g‘risida”gi O‘zbekiston SSJ Qonuni bilan berilgan huquqlariga qat’iy rioya qilgan holda davlat mulkiga egalik qilish huquqidan foydalanadi.
 7. O‘zSSJ Avtomobil transporti vazirligi bozor iqtisodiga va fondsiz savdo qilishga to‘liq o‘tgunga qadar davlat buyurtmalariga markazlashtirilgan tartibda sotib olingan ishlab chiqarish-texnika resurslari bo‘yicha fond egasi hisoblanadi va ularni taqsimlash masalalarini hal qiladi.
 Texnikalarni, motor yoqilg‘isi va to‘g‘ridan to‘g‘rialoqalar bo‘yicha boshqa resurslarni yetkazib berish yuzasidan shartnomalar tuzadi.
 8. O‘zSSJ Avtomobil transporti vazirligi o‘ziga yuklatilgan vazifalarga muvofiq tarmoq birlashmalari, korxonalari va tashkilotlari bilan tuzilgan bevosita shartnomalar asosida:
 umumiy foydalanishdagi avtomobil transportini yuqori darajada rivojlantirishni va uning ishini boshqa turdagi transportlarning ishi bilan muvofiqlashtirishni hisobga olib tarmoqni rivojlantirishning uzoq muddatli istiqbolini, korxonalarni oqilona joylashtirish sxemalarini ishlab chiqadi;
 chet mamlakatlar bilan tashqi iqtisodiy munosabatlarning yangi ilg‘or shakllarini rivojlantiradi, tarmoq korxonalari va tashkilotlarining boshqa mamlakatlar korxonalari va tashkilotlari bilan bevosita ishlab chiqarish va ilmiy-texnika aloqalarini o‘rnatishga faol ko‘maklashadi. Davlat tashqi savdo va xorijiy mamlakatlar bilan aloqalar qo‘mitasi bilan kelishgan holda qo‘shma korxonalar, xalqaro birlashmalar va tashkilotlarni tashkil etadi va ularning ish faoliyatini ta’minlaydi;
 tarmoqlardagi ilmiy-texnika va investitsiya siyosatini belgilaydi, fan-texnika taraqqiyoti yutuqlarini hamda ilg‘or tajribani umumlashtirish va joriy qilish jarayonlarini tashkiliy jihatdan boshqarishni ta’minlaydi;
 tabiiy boyliklardan oqilona foydalanish, atrof-muhitni muhofaza qilish, moddiy va mehnat resurslarini sarflashning samarali normalarini va normativlarini qo‘llanishni tashkil etadi;
 boshqa vazirliklar va idoralarga nisbatan ularni jahon standartlariga muvofiq keluvchi zamonaviy avtotransport texnikasi bilan ta’minlash bo‘yicha tarmoq birlashmalari, korxonalari va tashkilotlari manfaatlarini ko‘zlovchi vakil sifatida ish ko‘radi, bunda bozor munosabatlari sharoitlarida korxonalar va tashkilotlarning samarali ishlashlarini ta’minlash maqsadida narxlar hosil qilish siyosatini ishlab chiqadi;
 tegishli davlat organlari va boshqa organlarda birlashmalar, korxonalar va tashkilotlarning manfaatlarini himoya qiladi;
 boshqa vazirliklar va idoralar tomonidan chiqarilgan va tarmoqlarda foydalaniladigan texnikani tanlashni amalga oshiradi, issiq iqlim talablarini hisobga olgan holda yangi turdagi modellarning bosh buyurtmachisi va ishlab chiquvchisi hisoblanadi;
 davlat korxonalarini, firmalarni, tashkilotlarni, shu jumladan, kichiklarini ham, belgilangan tartibda tuzadi, qayta tuzadi va tugatadi, ular to‘g‘risidagi ustavlarni tasdiqlaydi;
 kichik korxonalarga ularning ishlab chiqarish bazalarini rivojlantirishda yordam ko‘rsatadi, ularning iltimoslariga ko‘ra ishlab chiqarish va yashash uchun mo‘ljallanmagan xonalarni, qurilishi to‘xtatib qo‘yilgan, chala va foydalanilmayotgan obyektlar va inshootlarni, shuningdek, foydalanilmayotgan asbob-uskunalarni beradi, moddiy-texnika va axborot jihatidan ta’minlashni, konsultatsiyalar berishni, kadrlar tayyorlashni va yordamning boshqa turlarini ko‘rsatishni tashkil etishda barcha choralar bilan ko‘maklashadi;
 davlat korxonalari va tashkilotlarining rahbarlarini yollash hamda ishdan ozod qilish to‘g‘risida kontraktlar tuzadi;
 birlashmalar, korxonalar, tashkilotlarning rahbarlarini mulkchining oldidagi majburiyatlarning bajarilishini xarakterlovchi ularning mehnat haqlari va ko‘rsatkichlari miqdorlari o‘rtasida bevosita aloqa o‘rnatgan holda xo‘jalik faoliyatining uzoq muddatli natijalari yutuqlariga qarab moddiy ta’minot va rag‘batlantirish tizimini belgilaydi;
 ko‘zda tutilmagan va favqulodda hollardagi xarajatlarni hamda tadbirlarni, barqarorlashtirish va tarmoq fondlarini pul bilan ta’minlashning maqsadli fondlarini tuzish va ulardan foydalanish tartibi to‘g‘risida nizomlarni ishlab chiqadi va tasdiqlaydi, shuningdek, ularning to‘g‘ri qo‘llanilishini ta’minlaydi;
 korxonalar, tashkilotlar kengashlari (boshqaruvlari)ga vakillar tayinlaydi yoki ularni birlashmalarga, konsernlarga vakil qilib yuboradi;
 bozor munosabatlari sharoitlarida tarmoq ishini reglamentlovchi normativ hujjatlar va qonunchilik aktlarining loyihalarini tayyorlaydi;
 O‘zbekiston SSJ avtomobil transporti va yo‘l xo‘jaligi xodimlari kasaba uyushmasi MQ bilan birga birlashmalar va korxonalarning faoliyatlari natijalarini yakunlaydi va g‘olib jamoalarga ko‘chma Qizil bayroqlar, pul mukofotlari beradi, mehnatning ilg‘or usullarini o‘rganishni, umumlashtirishni va yoyishni tashkil etadi, belgilangan tartibda xodimlarni faxriy yorliqlar, ko‘krakka taqiladigan nishonlar bilan mukofotlaydi, rag‘batlantirishning boshqa shakllarini qo‘llaydi.
 9. O‘zSSJ Avtomobil transporti vazirligi o‘z ishini umumiy foydalanishdagi avtomobil transportiga rahbarlik qilishning barcha masalalarini muhokama qilish va hal etishda kollegiallik, oshkoralikning demokratik prinsiplarini birga qo‘shib olib borish asosida tashkil etadi, mansabdor shaxslarga topshirilgan uchastkalardagi ishning ahvoli va alohida topshiriqlarning bajarilishi uchun ularning mas’uliyatini belgilaydi.
 10. O‘zSSJ Avtomobil transporti vazirligi o‘z faoliyatida SSJI qonunlariga, SSJI Oliy Kengashining boshqa qarorlariga, SSJI Prezidenti farmonlariga, O‘zbekiston SSJ qonunlariga, O‘zbekiston SSJ Oliy Kengashining boshqa qarorlariga, O‘zbekiston SSJ Prezidentining farmonlariga, qarorlariga va farmoyishlariga, ushbu aktlarda nazarda tutilgan hollarda esa, shuningdek, SSJI Vazirlar Mahkamasining, O‘zbekiston SSJ Prezidenti huzuridagi Vazirlar Mahkamasining qarorlari va farmoyishlariga, mazkur Nizomga va boshqa normativ aktlarga amal qiladi.
 O‘zSSJ Avtomobil transporti vazirligi Vazirlik sistemasida amaldagi qonunning qo‘llanilishini ta’minlaydi, uni takomillashtirish yuzasidan takliflar kiritadi va ularni belgilangan tartibda ko‘rib chiqish uchun O‘zbekiston SSJ Prezidenti huzuridagi Vazirlar Mahkamasiga va O‘zbekiston SSJ Oliy Kengashiga kiritadi.
 11. O‘zSSJ Avtomobil transporti vazirligi fuqarolarning takliflari, arizalari va shikoyatlarini o‘z vaqtida ko‘rib chiqishni tashkil etadi, ularda qo‘yilgan masalalarning to‘g‘ri hal etilishiga erishadi, shuningdek, mehnatkashlarning xatlarida xabar qilingan qonun buzishlarni, Vazirlik tizimidagi birlashmalar, korxonalar va tashkilotlar faoliyatidagi kamchiliklarni bartaraf etish choralarini ko‘radi.
 12. O‘zSSJ Avtomobil transporti vazirligiga O‘zbekiston SSJ Konstitutsiyasiga muvofiq O‘zbekiston SSJ Prezidentining farmoni bilan tayinlanadigan va keyinchalik O‘zbekiston SSJ Oliy Kengashi tomonidan tasdiqlanadigan Vazir boshchilik qiladi.
 O‘zbekiston SSJ Avtomobil transporti vazirining O‘zbekiston SSJ Prezidenti huzuridagi Vazirlar Mahkamasi tomonidan tayinlanadigan o‘rinbosarlari bo‘ladi.
 13. O‘zSSJ Avtomobil transporti vazirligida Vazir (rais), lavozimlari bo‘yicha Vazir o‘rinbosarlari va boshqa rahbar xodimlardan iborat tarkibda kollegiya tuziladi. Vazirlikning kollegiya a’zolari O‘zbekiston SSJ Prezidenti huzuridagi Vazirlar Mahkamasi tomonidan tasdiqlanadi.
 14. O‘zbekiston SSJ Avtomobil transporti Vaziri Vazirlik zimmasiga yuklatilgan vazifalarning bajarilishi uchun shaxsan javob beradi, Vazirlik birlashmalari, korxonalari va tashkilotlarining faoliyati uchun Vazir o‘rinbosarlarining javobgarlik darajalarini belgilaydi.
 15. O‘zbekiston SSJ Avtomobil transporti Vaziri amaldagi qonun asosida va uni ijro etish maqsadida buyruqlar, yo‘riqnomalar chiqaradi hamda Vazirlik birlashmalari, korxonalari va tashkilotlari uchun bajarilishi majburiy bo‘lgan ko‘rsatmalar beradi va ularning ijrosini tekshiradi.
 O‘zbekiston SSJ Avtomobil transporti Vaziri zarur hollarda O‘zbekiston SSJning boshqa vazirliklari va idoralarining rahbarlari bilan birga qo‘shma buyruqlar va yo‘riqnomalar chiqaradi.
 16. O‘zSSJ Avtomobil transporti vazirligi kollegiyasi avtomobil transportiga rahbarlik qilish, ijroni tekshirish, kadrlarni tanlash va ulardan foydalanishning asosiy masalalarini, muhim buyruqlar va yo‘riqnomalarning loyihalarini ko‘rib chiqadi, Vazirlik apparati funksional xizmatlari va idoraviy bo‘ysunuvchi birlashmalar, korxonalar va tashkilotlar rahbarlarining hisobotlarini eshitadi. Kollegiyaning qarorlari, odatda, Vazirning buyruqlari bilan amalga oshiriladi. Vazir bilan kollegiya o‘rtasida kelishmovchiliklar chiqqan taqdirda Vazir ro‘y bergan kelishmovchilik to‘g‘risida O‘zbekiston SSJ Prezidenti huzuridagi Vazirlar Mahkamasiga xabar qilib o‘z qarorini amalga oshiraveradi, kollegiya a’zolari esa, o‘z navbatida, o‘z fikrlarini Vazirlar Mahkamasiga xabar qilishlari mumkin. Kollegiya tarmoq ishlarining samaradorligi va pirovard natijalari uchun mas’uldir, u qarorlar qabul qilishda umumdavlat manfaatlariga amal qiladi.
 17. Fan va texnikani rivojlantirishning asosiy yo‘nalishlari bo‘yicha takliflarni ko‘rib chiqish, tarmoqda yagona texnika siyosatini belgilash, fan va texnika taraqqiyotining eng yangi yutuqlaridan va ilg‘or tajribadan foydalanish va ularni ishlab chiqarishga joriy qilish yuzasidan tavsiyalarni ishlab chiqish uchun O‘zSSJ Avtomobil transporti vazirligida yuqori malakali mutaxassislar, ishlab chiqarish novatorlari, shuningdek, ilmiy-texnika jamiyatlari va boshqa tashkilotlarning vakillaridan iborat texnika-iqtisodiyot kengashi tuziladi.
 Texnika-iqtisodiyot kengashining tarkibi va uning to‘g‘risidagi nizom O‘zbekiston SSJ Avtomobil transporti Vaziri tomonidan tasdiqlanadi.
 18. Tarmoq ishlarining muhim masalalarini ko‘rib chiqish uchun O‘zSSJ Avtomobil transporti vazirligida kengash tuziladi. Kengashga kollegiya a’zolari, O‘zbekiston SSJ avtotransporti va yo‘l xo‘jaligi xodimlari kasaba uyushmasi MQ vakillari, birlashmalar, korxonalar va tashkilotlarning rahbarlari, ilg‘or haydovchilar va ishchilar kiradilar. Kengash, asosan, tarmoqqa ijtimoiy-iqtisodiy va ishlab chiqarish-texnik strategik rahbarlik qilish vazifasini bajaradi, maqsadli va tarmoq fondlari, xarajatlar smetalarini aniqlaydi va tasdiqlaydi, ularning ijrosini nazorat qiladi, shuningdek, butun tarmoq faoliyatiga baho beradi. Kengash majlislari, odatda, yiliga bir marta o‘tkaziladi. Kengash tarkibi va uning to‘g‘risidagi nizom O‘zbekiston SSJ Avtomobil transporti Vaziri tomonidan tasdiqlanadi.
 20. O‘zSSJ Avtomobil transporti vazirligi markaziy apparatni, uning ishini yangi funksional yo‘nalishlarga jamlash, boshqaruvning ustun darajadagi iqtisodiy usullaridan foydalanish maqsadida qayta qurish va takomillashtirishni amalga oshiradi. Vazirlikning markaziy apparati strukturasi, shtat jadvali, shuningdek, xodimlarga ish haqi to‘lash va ularni rag‘batlantirish to‘g‘risidagi nizomlar O‘zbekiston SSJ Avtomobil transporti vazirligi tomonidan tasdiqlanadi.
 Vazirlik markaziy apparati xodimlarining soni va mehnat haqi fondi O‘zbekiston SSJ Prezidenti huzuridagi Vazirlar Mahkamasi tomonidan tasdiqlanadi.
 21. O‘zSSJ Avtomobil transporti vazirligining faoliyati yiliga kamida bir marta belgilangan tartibda taftish qilinadi. Qonun aktlari bilan Vazirlik faoliyatining ayrim tomonlarini tekshirish vazifasi yuklatilgan soliq solish va boshqa davlat organlari zaruratga qarab va qat’iy o‘z kompetensiyasi doiralarida bunday tekshirishlarni o‘tkazishlari mumkin. Vazirlik bunday organlarning ularning kompetensiyasiga kirmaydigan masalalar bo‘yicha talablarini bajarmaslik va ularni nazorat qilishga taalluqli bo‘lmagan materiallar bilan tanishtirmaslik huquqiga egadir.
 22. O‘zbekiston SSJ Avtomobil transporti vazirligi O‘zbekiston SSJ Davlat gerbi tasvirlangan va o‘z nomi o‘zbek hamda rus tillarida yozilgan muhrga ega bo‘ladi.